ሕዝብና መንግሥት እያደረጉ ያሉትን ርብርብ እንደሚደግፍ ምክር ቤቱ አስታወቀ
 አዲስ አበባ፡- በአሁኑ ወቅት በዓለም አቀፍና በሀገር አቀፍ ደረጃ የሕዝቦች ስጋት የሆነው የኮቪድ 19 (የኮሮና ቫይረስ) እያደረሰ ያለውን ተጽእኖ ለመመከት ሕዝብና መንግሥት እያደረጉ ያሉትን ርብርብ እንደሚደግፍ ኢትዮጵያ መገናኛ ብዙኃን ምክር ቤት አስታወቀ፡፡ ምክር ቤቱ ትናንት ለዝግጅት ክፍሉ በላከው መግለጫ እንዳመለከተው፤ ሚዲያ በማናቸውም አስቸጋሪ ጊዜ ሕዝባዊ አገልግሎት መስጠት ከማያቆሙ ወሳኝ ተቋማት መሀከል አንዱ ነው፡፡  ስለወረርሽኙ ትክክለኛ ወቅታዊ መረጃዎችን እንደሚያስተላለፍ አካል ሀገራችን በአሁኑ ወቅት የገባችበትን አደጋም ይገነዘባል፡፡ መግለጫው ይህንኑ አደጋ ለማስወገድ መገናኛ ብዙኃን በዚህ ወቅት ኅብረተሰቡን ስለ ወረርሽኑ ግንዛቤ ከማስጨበጥ አንስቶ እንዴት መከላከልና እያንዳንዱ ዜጋ ራሱን መጠበቅ እንዳለበት ጭምር ከመንግሥት፤ ከኅብረተሰብ ጤና ኢንስቲትዩት፣ ከጤና ሚኒስቴር፤ ከዓለም ጤና ድርጅትና ከሌሎች ዓለም አቀፍ ተቋማት የሚተላለፉ መረጃዎችን ለኅብረተሰቡ በማቅረብ ግንዛቤው እንዲፈጠር እያደረገ እንደሚገኝ አመልክቷል፡፡  ከዚህ በተጨማሪም ስለ ኮሮና ቫይረስ አስከፊነት፣ በፍጥነት መዛመትና መደረግ ስላለበት ጥንቃቄ የሚመለከታቸውን የሕክምና ባለሙያዎች በማነጋገር የወረርሽኙ የስርጭት ፍጥነት ከዚህ የከፋ እንዳይሆን ሙያዊ ኃላፊነታቸውን እየተወጡ እንደሚገኙመግለጫው አመልክቷል ፡፡  በሀገራችን እስካሁን ድረስ ባለው የወረርሽኙ ስርጭት በቫይረሱ የተያዙ ወገኖች ቁጥር ከዚህ የበለጠ እንዳይጨምር የግንዛቤ መፍጠር ሥራው ተጠናክሮ ሊቀጥል እንደሚገባ፤ ጋዜጠኞች መረጃዎችን ከተረጋገጡ የመረጃ ምንጮች ብቻ መውሰድ እንደሚገባቸውም አስታውቋል፡፡  መግለጫው ጋዜጠኞች ሕዝብን የሚያሸብሩና ስጋት ላይ የሚጥሉ ዘጋባዎችን ላለማስተላለፍ ከፍ ያለ ኃላፊነት ያለባቸው መሆኑን አመልክቶ፣ በሕግ ከሚያስጠይቁ የፈጠራ መረጃዎች መራቅ፤ ተጨባጭ ያልሆኑ የፍሬ ነገር ይዘቶችንና የመድኃኒት ግኝቶችን ከማስተዋወቅና የተስፋ ቃል ለሕዝቡ ከማስተላለፍም ሊቆጠቡ ይገባል ብሏል፡፡  የጋዜጠኝነት ሙያ እንደሌሎቹ ሙያዎች በቤት ውስጥ ተቀምጦ የሚሰራ ሳይሆን በየሰዓቱ በመንግሥትና በሚመለከታቸው የጤና ሥራ ኃላፊዎች የሚሰጡ መግለጫዎችን መከታተልና በትኩሱ ለሕዝብ ማድረስ ላይ ትኩረት ያደርጋል ያለው መግለጫው፤ ጋዜጠኞች እንደማንኛውም የኅብረተሰቡ አካል ለወረርሽኙ የመጋለጥ አጋጣሚ ያላቸው በመሆኑ ሙያዊ ሥራቸውን ሲያከናውኑ ስለወረርሽኙ በቂ ግንዛቤ በመያዝና ራሳቸውንም ከአደጋ መጠበቅ እንደሚገባቸው አስጠንቅቋል፡፡  መግለጫው ጋዜጠኞች በሥራ ላይ ለሚያጋጥማቸው ለወረርሽኑ የመጋለጥ አጋጣሚውን ለመቀነስ በቂ የሆኑ የመከላከያ ቁሳቁሶችን ማለትም ጓንት፤ ማስክና የእጅ ማፅጃዎችን በአግባቡና በወቅቱ ማድረግ እንዳለባቸው በመገንዘብ፤ ተቋማት እነዚህ የቅድመ ጥንቃቄ ቁሳቁሶች በማቅረብ ጥቅም ላይ መዋላቸውን ማረጋገጥ አለባቸው:: በቃለ ምልልስ ወቅትም በቂ የሆነ ርቀት መኖሩን ማስተዋል ይገባቸዋል ብሏል፤ በአሁኑ ወቅት ከወረርሽኑ ስርጭት ጋር በተያያዘ መንግሥት በወሰዳቸው የሥራ እንቅስቃሴዎች ገደብ ሳቢያ ኢኮኖሚያዊ ተፅእኖዎች እየታዩ ነው፡፡  በራሱ የማስታወቂያ ገቢ የሚተዳደረው ሚዲያም በማስታወቂያ ኢንዱስትሪው መቀዛቀዝ ሳቢያ ቀላል የማይባል የፋይናንስ እጥረት ላይ ወድቋል፤ ያም ሆኖ መገናኛ ብዙኃን መቋረጥ የሌለበት መረጃን በወቅቱ ለሕዝብ የማድረስ ኃላፊነታቸውን በተቻለ መጠን እንዲወጡ መግለጫው ጥሪውን አስተላልፏል፡፡ መግለጫው በማጠቃለያው የኮሮና ቫይረስ ከዚህ የከፋ ጉዳት ሳያደርስ ለመከላከልና ኅብረተሰቡን ለመጠበቅ መንግሥትና የሕክምና ባለሙያዎች ከሚደያርጉት ጥረት ጎን ለጎን ተቋማትና ሌሎች ሙያዊ ማህበራት ለመገናኛ ብዙኃን መረጃን በማቅረብ ሕዝብን የማስተማርና ግንዛቤ የመፍጠር ሥራቸውን በአግባቡ እንዲወጡ የሁሉም አካላት ድጋፍና ትብብር አስፈላጊ በመሆኑ ለአንድ ዓላማ የመንቀሳቀስ ኃላፊነታችንን በጋራ እንድንወጣ እንጠይቃለን ብሏል፡፡ አዲስ ዘመን መጋቢት 30/2012